ΓΡΑΠΤΗ ΕΡΩΤΗΣΗ E-0917/98

υποβολή: Heidi Hautala (V) προς την Επιτροπή

(26 Μαρτίου 1998)

Θέμα: Επίσπευση της υλοποίησης του δικτύου NATURA 2000

Αρκετά από τα κράτη μέλη της Ένωσης δεν έχουν ακόμη παραδώσει στην Επιτροπή πλήρη εθνικό κατάλογο για τις περιοχές που επιθυμούν να εντάξουν στο δίκτυο NATURA 2000 παρά το γεγονός ότι αυτό έπρεπε να είχε γίνει το αργότερο στις 5.6.1995. Επιπλέον, αρκετά από τα κράτη μέλη δεν έχουν προσαρμόσει ακόμη τις εθνικές τους νομοθεσίες στην οδηγία σχετικά με την προστασία της φύσης παρόλο που η εν λόγω διαδικασία έπρεπε να είχε περατωθεί το αργότερο στις 5.6.1994 και, κατ' εξαίρεση για την Φινλανδία, τη Σουηδία και την Αυστρία, την 1.1.1995. Μερικά από τα κράτη μέλη έχουν παρουσιάσει στην Επιτροπή νομοθετικές διατάξεις οι οποίες είχαν εγκριθεί προ της εκπόνησης της οδηγίας για την προστασία της φύσης στις οποίες δεν συμπεριλαμβάνεται καμία από τις βασικότερες διατάξεις της εν λόγω οδηγίας.

Βάσει της οδηγίας για την προστασία της φύσης, η Επιτροπή οφείλει να αποφασίσει για το περιεχόμενο του αποκαλουμένου κοινοτικού καταλόγου μέχρι το αργότερο τις 5.6.1998. Η επίτευξη του στόχου αυτού δεν είναι πλέον εφικτή. Κατά συνέπειαν, τα κράτη μέλη και η Επιτροπή οφείλουν πράξουν παν το δυνατόν προκειμένου να τεθεί εν ισχύει το ήδη εγκριθέν σε κοινοτικό επίπεδο δίκτυο NATURA 2000 το έτος 2000, όπως υπαγορεύει και ο τίτλος του.

Κατά την εξέταση της ανακοίνωσης της Επιτροπής, στις 19.6.1997, το Συμβούλιο υπογράμμισε την ανάγκη ενίσχυσης της εφαρμογής και του ελέγχου της κοινοτικής νομοθεσίας στον περιβαλλοντικό τομέα. Στη σχετική με την ανακοίνωση αυτή γνωμοδότησή του (παρ. 17)(1), το Ευρωπαϊκό Κοινοβούλιο απαιτεί μεγαλύτερη συστηματικότητα ως προς την έναρξη δικαστικής διαδικασίας σε περιπτώσεις κατά τις οποίες κράτη μέλη δεν έχουν τηρήσει όλες τις διατάξεις της οδηγίας, και τίθεται κατά της άποψης να λαμβάνει πολιτικές αποφάσεις η Επιτροπή σε ό,τι αφορά το θέμα αυτό. Η τοποθέτηση αυτή είναι απόλυτα δικαιολογημένη σε ό,τι αφορά την οδηγία για την προστασία της φύσης δεδομένου ότι τα όρια που θέτει η οδηγία έχουν ήδη ξεπερασθεί κατά πολύ.

Ποιά μέτρα προτίθεται να λάβει η Επιτροπή προκειμένου να είναι σε θέση να αποφασίσει όσο το δυνατόν συντομότερα, το αργότερο μέχρι το 2000, στο πλαίσιο των καθηκόντων της όπως αυτά καθορίζονται από την κοινοτική νομοθεσία για τα του κοινοτικού καταλόγου του δικτύου NATURA 2000;

Ποιά μέτρα προτίθεται να λάβει η Επιτροπή για να διασφαλίσει ότι κάθε κράτος μέλος θα εφαρμόζει περιβαλλοντική νομοθεσία που να πληροί τις απαιτήσεις της οδηγίας για την προστασία της φύσης το αργότερο όταν εγκριθεί ο σχετικός με το εκάστοτε κράτος κοινοτικός κατάλογος;

Απάντηση της κ.Bjerregaard εξ ονόματος της Επιτροπής

(29 Μαΐου 1998)

Η Επιτροπή συμμερίζεται πλήρως την ανησυχία που εκφράζει το Αξιότιμο Μέλος του Ευρωπαϊκού Κοινοβουλίου για την ταχεία εφαρμογή του δικτύου Natura 2000. Έχει επανειλημμένα υπενθυμίσει στα κράτη μέλη τις υποχρεώσεις τους μεταφοράς στο εσωτερικό τους δίκαιο της οδηγίας 92/43/ΕΟΚ του Συμβουλίου της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας(2) και την αποστολή εθνικού καταλόγου προτεινομένων τοποθεσιών.

Η Επιτροπή τον καιρό αυτό έχει εξασκήσει προσφυγή έναντι τεσσάρων κρατών μελών, λόγω της μη μεταφοράς της οδηγίας στο εσωτερικό τους δίκαιο. Το Δικαστήριο έχει ήδη εκδώσει αποφάσεις που καταδικάζουν την Ελλάδα και τη Γερμανία. Αποφασίστηκε πρόσφατα προσφυγή εναντίον της Γαλλίας. Αιτιολογημένη γνώμη έχει κοινοποιηθεί στη Φινλανδία για τη μη μεταφορά στο εσωτερικό δίκαιο από την επαρχία της Aland.

Έχοντας να αντιμετωπίσει πολλές καθυστερήσεις, η Επιτροπή αποφάσισε επίσης πρόσφατα να προσφύγει στο Δικαστήριο εναντίον επτά κρατών μελών (Δανία, Γερμανία, Γαλλία, Ιρλανδία, Λουξεμβούργο, Κάτω Χώρες και Φινλανδία), λόγω ελλείψεως ή ατελών εθνικών καταλόγων για το δίκτυο Natura 2000.

Ωστόσο, η Επιτροπή υπογραμμίζει τις πρόσφατες ουσιαστικές προόδους που επήλθαν σε πολλά κράτη μέλη. Κατ' αυτό τον τρόπο, σύνολο τοποθεσιών, περιλαμβανομένων θαλασσίων, που ανέρχονται στο 8 % του ευρωπαϊκού εδάφους της Κοινότητας, προτείνεται ήδη δυνάμει της οδηγίας για τους οικοτόπους.

Προκειμένου να μην καθυστερήσει περισσότερο η εφαρμογή του δικτύου Natura 2000, η Επιτροπή σχεδιάζει την έγκριση των κοινοτικών καταλόγων τοποθεσιών ανά βιογεωγραφική περιοχή. Ο κατάλογος για την περιοχή της Μακρονησίας ενδέχεται να εγκριθεί ήδη φέτος.

(1) EE C 167/93, 2.6.1997, σελ. 93.

(2) ΕΕ L 206, 22.7.1992.